Naftakartell OPEC ja tema partnerid ei langetanud pühapäeval Alžeeria pealinnas Alžiiris kohtudes otsust naftatootmist suurendada, seda hoolimata USA presidendi Donald Trumpi üleskutsetest langetada hindu.

OPEC ütles avalduses, et on rahul praeguse naftaturu olukorraga ning üldise tasakaaluga pakkumise ja nõudluse vahel.

OPEC kutsus "riike, millel on vabad tootmisvõimsused, tegema klientidega tööd, et täita nende nõudlust ka 2018. aasta viimastel kuudel".

Trump kutsus neljapäeval OPEC-it aitama alandada hindu tootmise suurendamisega. "Me kaitseme Lähis-Ida riike, meieta poleks neil üldse turvaline, ent siiski nad jätkavad naftahindade aina kõrgemale tõstmist!" säutsus president Trump Twitteris. "Me jätame selle meelde. OPEC-i kartell peab koheselt hindu langetama," lisas ta.

Hinnatõus on seotud Iraani tarnete vähenemisega USA sanktsioonide tõttu.

OPEC-i kartelli mittekuuluva Venemaa energeetikaminister Aleksandr Novak ütles Alžiiris, et Venemaa on suuteline suurendama naftatootmist mitmesaja tuhande barreli võrra, seda sõltuvalt turuolukorrast. Ta rõhutas samas, et Venemaa on samuti huvitatud tasakaalust naftaturul.